泊小姑山
作者：陳造
朝代：宋

paragraphs: 楚山屹兩姑，我見乃其稚。
聞名詩卷間，識面客舟次。
玉刻極端麗，簪植瞑蒼翠。
娟月上天角，相與詫嫵媚。
怒風將我西，未憗卜晚憩。
山足舟可艤，山木纜可繫。
山外正風波，獨此佳食寐。
斷知有神物，主此勝絕地。
明朝捐行橐，可無答神賜。
白鵝雪爲肪，綠蟻香馥鼻。
舟穩風又熟，無乃契神意。
未暇訪彭郎，辭費辨非是。